HEI ALLE DANSERE OG FORESATTE VED SPOTLIGHT!

Nå nærmer det seg igjen en ny sesong med forestillinger på Midtåsen – noe vi gleder oss veldig til! Som vi skrev i vårt brev til dere før jul så ønsker vi å få med en god gruppe med barn og unge – dansere og sangere – som kan være med å videreutvikle Midtåsen barnefestival til glede for et stort publikum – og oss selv!

Sommeren 2019 skal vi videreføre forestillingen **Prøysen på Midtåsen**. Denne forestillingen består av mye dans, skuespill og sang og foregår ute i parken på Midtåsen. Ja – egentlig ved *Steinrøysa neri bakken*. Denne oppsetningen ledes av de 3 profesjonelle sangerne Beate Mordal, Ingvild G. Loen og Håvard Stensvold sammen med pianisten Anders B. Gleditsch. Marit Thoresen har koreografien.

Det blir også skumle tilstander på Midtåsen i sommer. Det ryktes nemlig at Heksene inviterer til sitt årlig sommertreff i skogen på Midtåsen. Inn i den skumle skogen forviller også Hans og Grete seg. Der møter de den verste av alle hekser – Knaskemutter! Hun som forhekser alle barn og steker dem som pepperkaker i sin store bakerovn.

**Hans og Grete** er bygd på brødrene Grimms eventyr som Engelbert Humperdinck satte musikk til. Mari Askvik synger rollen som Hans, Silvia Moi er Grete, Stephanie L. Djupvik er Moren, Mads Wighus er Faren og Désirée Baraula den skumle heksen. Den snille, gode Jon Blund og Gry Lystig synges av Ingvild G. Loen. Markus Kvits tar seg av akkompagne-mentet på klaver og regien er ved Arild Helleland. Marit Thoresen lager koreografien til alle danserne som skal være

HEKSER, ENGLER OG PEPPERKAKEBARN/UNGE!

Forestillingene blir i perioden 9. – 21. juli og med 6 framføringer av hver av oppsetningene. Det blir morsomme prøver en ukes tid før premierene – slik som vi pleier å gjøre det. Og kjenner jeg dere rett, så er dere godt forberedt til vi ses på Midtåsen. Marit og jeg har hatt et planleggingsmøte. Hun ønsker å øve til de to forestillingene etter avsluttet eksamen på Spotlight – og samtidig med at en del av dere øver til Midtsommer festkonserten på Hjertnes den 22. juni. I perioden 23. – 30. juni blir det fri. Forestillingsdager er:

**Prøysen på Midtåsen**: 9. – 11. – 13. – 16. – 18. – 20. juli kl 17.00

**Hans og Grete:** 10. – 12. – 14. – 17. – 19. – 21. juli kl 17.00

Jeg håper dere vil være med å lage Midtåsen barnefestival til sommerens store høydepunkt og gleder meg til å se dere der etter hvert.

Meld deres interesse til Marit og Anniken så fort dere kan, er dere snille!

Med takk og beste hilsener

for Kulturelt Initiativ

Dag Nilssen